
În faţa noilor distribuții care animă de multe ori cu un 
suflu deosebit viaţa spectacolului — în orice caz, oferind întot- 
deauna prilejul unor utile reflecţii şi constatări pe marginea 
raportului rol-interpret-spectacol —, cronicarul dramatic este un 
veșnic debitor, iar îndatoririle-i sporesc seară de seară în raport 
direct cu numărul noilor protagonişti chemaţi în spectacole. 
Scopul rindurilor de față, pe care le dorim continuate cu sta- 
tornică fidelitate față de numele menţionate pe afișe, este urmă- 
rirea biografiei spectacolului, mai ales după premieră. 


eatrul Naţional „I. L. Caragiale“ a marcat deschiderea stagiunii cu o nouă 
interpretare a rolului titular în spectacolul Anna Karenina. 

Celebra eroină din paginile literaturii clasice ruse oferă interpretelor sale, 
inepuizabile resurse și căi de abordare artistică, din multiple unghiuri de gîndire 
şi cu variate intensități emoționale, Generoasa disponibilitate a rolului s-a con- 
firmat —- pentru a cîta oară? — cu noua interpretare dată de Irina Răchiţeanu- 
Şirianu în recenta reluare pe afiş a premierei din stagiunea trecută. 

Dramatica și complexa partitură tolstoiană a fost abordată de Irina Răchi- 
teanu prin ipostaza lucidităţii, a insolubilităţii spirituale în lumea din jur, în 
vederea relevării în accente puternice a acordului final. Concentrat în ultima 
întrebare : pentru ce?! — strigăt neputincios al eroinei înfrînte în lupta cu con- 
venţiile şi rigorile lumii ei asupritoare —, acest acord final deschide spectatorului 
cîmpul unei meditații generalizatoare, invită la o judecare critică a dramei con- 
sumate între cei trei protagonişti — Karenina, Vronski, Karenin. Mai ales a dra- 
mei consumate între Karenina şi Karenin, aşa cum reiese din acest spectacol, 
în care balanța se apleacă cu sporit interes spre raporturile dinlăuntrul familiei 
Karenin, apariţia lui Vronski definindu-se ca o consecinţă firească, inevitabilă 
şi necesară în ilustrarea conflictului oricum existent. Din acest punct de vedere, 
întreg spectacolul capătă o structurare nouă, mai puţin dramatică în aparenţă, 
interesului legăturii pasionale, „melodramei“, opunîndu-i-se, în schimb, un dra- 
matism de substanţă, de esență, şi anume cel generat de divorțul spiritual al 
Annei de lumea ei, incarnată de Karenin. Interesul noii interpretări rezidă de 
asemenea în străduința vădită a actriței de a se refuza patetismului, exaltării 
afectelor, tragismului retoric, optîind pentru o demonstrare raţională, lucidă, a 
superiorității spirituale a Annei. Există o scenă-cheie în desfăşurarea jocului Irinei 
Răchiţeanu. Nu e marea scenă a pocăinţei, sau marea scenă a explicaţiei după 
participarea la marele concurs hipic, sau marea scenă a revederii copilului — fiindcă, 
Irina Răchiţeanu își reţine dilatarea sentimentelor, evitîind parcă dezlănțuirea 
marilor momente. E vorba însă de episodul în care ea se întilneşte cu Vronski 
în iatacul ei, după ce, în prealabil, avusese o nouă discuţie cu Karenin-Finteş- 
teanu. Este o scenă „calmă“, de decantare a pasiunilor, de stabilitate în provi- 
zoratul existenței Annei. Aici, Irina Răchiţeanu-Șirianu dezvăluie cu o sobrietate 
filtrată subtil, conștiința Annei, înțelegerea destinului său şi revolta împotriva 
acestui destin. De la această scenă pînă la final, arcul dramatic s-a întins cu o 
precizie geometrică. Cel mai mult, în interpretarea Irinei Răchiţeanu, ne-a bucurat 
perspectiva gîndirii contemporane, proiectate pe un destin literar celebru şi plin 
de semnificație pentru o epocă trecută. 

Tot în acest spectacol s-a remarcat în mod deosebit interpretarea prințesei 
Betsy de către Tanţi Cocea. O maliţioasă scînteiere a spiritului, un cinism rafi- 

nat — propriu reprezentantei unei aristocrații decadente şi perverse — a căpătat 
personajul în noua distribuţie, contribuindu-se astfel cu elemente în plus la 
zugrăvirea pregnantă a lumii de care Anna Karenina s-a despărţit. 


u putem părăsi perimetrul dramei tolstoiene fără să ne oprim asupra inter- 
N pretării Elenei Sereda în spectacolul Învierea, de asemenea premieră a 
Naţionalului din trecuta stagiune. Tinăra actriță, rar şi cu zgircenie distri- 
buită, a dovedit (pentru a cita oară ?) autenticitatea resurselor ei dramatice, sim- 
plitate în redarea tragismului, o vibraţie necontrafăcută a pasiunii, care — toate 
la un loc — au dat chipului Katiuşei Maslova o lumină purificatoare, un adînc 
umanism. Ceea ce definește îmbucurător interpretarea Elenei Sereda în rolul Ma- 
slovei este caracterul popular, robustețea morală a fetei de la ţară, cinstite şi 
încrezătoare în oameni şi pe care n-o pot altera nici tribulaţiile complexe ale 
lui Nehliudov, nici loviturile sistemului crîncen al orînduirii ţariste. 
Distribuirea unor tineri actori în asemenea roluri de mare prestigiu și res- 
ponsabilitate artistică, dincolo de stimularea cadrelor, dă un coeficient de pros- 
peţime și entuziasm actoricesc spectacolului, prelungindu-i viaţa şi trezind curiozi- 
tatea şi interesul publicului. 


A 

n spectacolul Tartuffe, printre noile distribuții ulterioare premierei, ni se pare 
| | vrednică de consemnat judicioasa încredințare a rolului Orgon lui Matei Alexan- 

dru. Construindu-şi personajul pe datele credulităţii, ale unei neînțelegeri 
totale a pericolului fariseic, ale unei impermeabilităţi la atacurile ipocriziei şi 
tartuffismului, actorul îl proporționează pe Orgon, în spectacol, într-un echilibru 
de forţe, just, asigurind eficiența mesajului dorit de regizorul şi interpretul prin- 
cipal — maestrul Ion Finteşteanu. Fiindcă Tartuffe apare cu adevărat periculos 
şi revelator în demascarea viciilor sale morale, numai dacă Orgon nu reprezintă 
o caricaturală plăsmuire a unui prost înşelat, ci un caracter veridic, pe măsura 
rolului principal. Alungind ispita facilă a desenării liniare a unui prostănac 
bufon şi, dimpotrivă, adincind trăsăturile caracterului lui Orgon — cu o vervă 

Stînga : Marcel Enescu (Cleant) și Matei Alexandra 
(Orgon) în „Tartuffe“ de Molière (Teatrul Național 
ml. L. Caragiale“) 

Mijloc : Mircea Albulescu (Walter) și Nastasia Şova 
(Mama) în „Un strugure în soare“ de Lorraine Hans- 
berry (Teatrul „Lucia Sturdza Bulandra“) 


Dreapta : Elena Sereda (Maslova) în „Invierea“ de L. N. 
Tolstoi (Teatrul Naţional „I. L. Caragiale“) 


subtilă şi calmă —, Matei Alexandru a do- 
vedit o nouă latură a disponibilităților sale 
comice, de astă dată în repertoriul clasic. 
Dacă am fi dorit o nuanțare mai atentă în 
frazarea versului şi o compunere mai plas- 
tică, mai savuroasă, a mișcării, nu e mai 
puțin adevărat că. în pofida unor scăderi 
de ordinul tehnicii actoricești, tînărul actor 
oferă satisfacția unei înțelegeri lucide, şi cu 
rezonanţe în actualitate, a semnificației exis- 
tenţei lui Orgon în realizarea carierei lui 


Tartuffe. 

A 
n spectacolul Teatrului „Lucia Sturdza 
Bulandra“ — Un strugure în soare — 


preocuparea pentru cea de-a doua dis- 
tribuție s-a tradus prin aducerea unei noi 
formații actoricești pe scenă, acoperind 
aproape toate rolurile piesei. Un asemenea 
procedeu ni se pare, ca formulă, judicios şi 
plin de eficiență pentru adîncirea experien- 
ţei regizorale şi totodată pentru stimularea 
instrumentelor actoricești, el contribuind în 
egală măsură la luminarea spectacolului din 
aite unghiuri decît cele de la premieră. Noua vizionare a spectacolului montat de 
Lucian Pintilie ne-a arătat o simțitoare adîncire a sensurilor generoase din piesa 
Lorrainei Hansberry, o limpezire mai matură a ideilor în spre afirmarea protestului 
social conținut în text. La aceasta contribuie în bună măsură renunțarea la excesul 
de imprimări muzicale, mişcări ritmice şi la recuzita atmosferei „de culoare“, ca și 
jocul simplu, nuanţat, gîndit, al unora dintre interpreţi. Cu aceeaşi satisfacție 
am constatat un spor de adincire în jocul Ancăi Verești (Beneatha), care de astă 
dată a abandonat liniile minore ale unei continue certe familiale cu cei din jur, 
spre relevarea conflictului de idei, a poziţiei sociale a eroinei. În acest sens ni 
s-a părut de-a dreptul revelatoare scena înfruntării omului alb — Lindner — la 
prima apariţie a acestuia în casa Younger, prin profunzimea jocului mut al actriţei. 

Walter Lee Younger, în interpretarea lui Mircea Albulescu, capătă o nouă 
perspectivă dramatică, definită prin forța şi frumusețea morală a omului simplu, 
negru, conștient de dreptul său la fericire. Mircea Albulescu l-a conceput pe 
Walter Lee ca pe un om puternic — pătruns de demnitatea clasei și rasei sale — 
şi care disprețuiește prejudecățile și snobismul negrilor bogaţi, ale albilor bogați. 
E regretabilă însă ușurința cu care actorul tratează dicțiunea, rostirea limpede, 
cu acuratețe, a replicilor, ca și comunicarea cu partenerii, creîndu-se uneori im- 
presia unui joc izolat, vedetist. 

O compoziţie valoroasă prin maturitatea stăpinirii mijloacelor actoricești, 
prin accentele intens emoționale, realizează Nastasia Şova în rolul Mamei. Am fi 
dorit însă o și mai subtilă relevare a simbolului conținut în lupta pentru obţi- 
nerea casei, o ridicare a faptului concret de viaţă la valoarea „visului“ de liber- 
tate. În şi mai mare măsură lipseşte această poezie a luptei, a visurilor şi spe- 
ranţelor, în interpretarea lui Dinu Dumitrescu-Asagai, liniară şi „corectă“. Nici 
în a doua distribuţie, rolul lui Ruth —de astă dată interpretat de Ana Negreanu — 
nu şi-a aflat un corespondent scenic adecvat Teatralismul - patosul declama- 
toriu şi excesul de mimică — a alterat iarăşi profilul eroinei. 

